આ ધ્યેયને ઘૂંટતા જ રહ્યા, ઘૂંટતા જ રહ્યા. ‘મર્દનં ગુણ વર્ધનમ’. ફરી લખ્યું : ‘મારી મુખ્ય ઈચ્છા અંતર ઓળખવાની અને તે મનની પ્રસન્નતા દ્વારા. એ પ્રસન્નતાનો આધાર મારા પ્રેમભાવ ઉપર છે. જેટલો બહોળો મારો પ્રેમ અને જેટલી વિચાર અને કૃત્યની એકાકારતા, એટલી વધુ પ્રસન્નતા. મારું દરેક કામ, મારો લોકો પ્રત્યેનો પ્રેમ ઓછો ન થાય એવું તો હોવું જ જોઈએ….. બધાય પ્રત્યે પ્રેમ કેળવી હૃદયની પ્રસન્નતા પ્રાપ્ત કરવી, એવી મહેચ્છા છે…. અત્યારનો મારો પ્રિય વિષય તો હું અંતરની પ્રસન્નતા મેળવી શકું, એ જ છે.’ મનમાં ઘોળાયા કરે છે કે શાને માટે હું મારું જીવન અર્પું, ન્યોછાવર કરું ? ફરી એક વાર ઘૂંટીને કહે છે : ‘જે સર્વથી પ્રિય હોય, જીવન કરતાં પણ પ્રિય હોય, એને માટે જીવન અર્પવાની તાકાત હું મેળવી શકું. તો એવું પ્રિય શું ? આજે હું કહી શકું કે તે છે, સત્ય અને પ્રસન્નતા. અને એને માટે મરવાનો નિશ્ચય કરું, તો જ એને પ્રાપ્ત કરી શકું. હરિનો મારગ છે શૂરાનો, નહિ કાયરનું કામ જો ને !’